વાર્તા પ્રસંગ 1 : જમુનાવતામા કુંભનદાસ રહેતા. ત્યાં પરાસોલી ચંદ્રસરોવર ઉપર કુંભનદાસના બાપદાદાના ખેતર હતા, ત્યાં કુંભનદાસજી ખેતી કરતા. પરાસોલીમાં કુંભનદાસ ખેતી માટે ઘણું રહેતા હતા. એમણે બાળપણથી ગૃહાશક્તિ નહોતી. જૂઠું બોલતા નહીં અને પાપાદિક કર્મ ન કરતા સીધા વ્રજવાસીની રીતિથી રહેતા જ્યારે કુંભનદાસ મોટા થયા ત્યારે ‘જેત' ગામની પાસે બહુલાવન છે ત્યાં કુંભનદાસનું લગ્ન થયું તે સ્ત્રી સાધારણ આવી. લીલા સંબંધી તો ન હતી, પરંતુ કુંભનદાસ સરખા વૈષ્ણવ ભગવદીયનો સંગ નિષ્ફ્ળ જાય નહીં. તેથી ઉદ્ધાર થશે, પરંતુ હજી ગોવર્ધનનાથજી શ્રીગિરિરાજ ઉપર પ્રગટ્યા નથી જ્યારે ગોવર્ધનનાથજી શ્રી ગિરિરાજ ઉપર પ્રકટ થઈને શ્રીઆચાર્યશ્રીને પોતાની પાસે બોલાવશે ત્યારે શ્રીઆચાર્યજી પોતે તેમને શરણે લેશે અને ત્યારે એ ભગવદીય પ્રસિદ્ધ થશે. એક સમય આચાર્ય પોતે પૃથ્વી પરિક્રમા કરતા દક્ષિણમાં ઝારખંડમાં પધાર્યા ત્યારે શ્રી ગોવર્ધનનાથજી શ્રીઆચાર્યજીને કહે કે અમે શ્રીગોવર્ધનમાં પ્રકટ્યા છીએ તેથી આપ અહીં આવીને અમને બહાર પધરાવીને અમારી સેવા જગતમાં પ્રગટ કરી પ્રકાશ કરો. ત્યાં શ્રી આચાર્યજી પોતે પૃથ્વી પરિક્રમા ત્યાં રાખીને સીધા વ્રજમાં પધાર્યા.